tartuNLP/wikipedia-smugri-20251201 huggingface dataset:
Eternal Flame

Eternal Flame on yhdysvaltalaisen tyttöbändi The Banglesin kappale heidän vuonna 1988 julkaistulta Everything-studioalbumiltaan. Siitä tuli julkaisunsa jälkeen menestyssingle vuonna 1989. Kappale saavutti singlelistan kärjen yhdeksässä valtiossa, mukaan lukien Australiassa, Alankomaissa, Isossa-Britanniassa ja Yhdysvalloissa. Kappaleen sanoittivat Billy Steinberg ja Tom Kelly sekä The Banglesin Susanna Hoffs. "Eternal Flamellä" sekä "Walk Like an Egyptianilla" The Banglesistä tuli kaikkien aikojen kolmas tyttöbändi, joka on julkaissut useita Yhdysvalloissa listan kärkeen päässeitä kappaleita The Supremesin ja The Shirellesin jälkeen.
Single ylsi Suomen virallisen singlelistan sijalle 9.
Kappale nousee merkittäväksi kipeiden muistojen symboliksi Iida Rauman romaanissa , joka voitti Finlandia-palkinnon vuonna 2022.
Kari Aalto

Kari Aalto (s. 25. toukokuuta 1976 Tampere) on suomalainen muusikko. Hän oli Pertti Kurikan Nimipäivät -yhtyeen laulaja ja sanoittaja vuodesta 2009 vuoteen 2016. 
Aalto esiintyy Pertti Kurikan Nimipäivistä tehdyssä dokumenttielokuvassa "Kovasikajuttu". Hän toimii Bassoradiossa esitettävän "Isäntänä Kari Aalto" -keskusteluohjelman vetäjänä. Laulamisen ohella Aalto soittaa rumpuja, bassoa ja kosketinsoittimia. Lisäksi Kari Aalto on tehnyt konemusiikkia Marko Koivun kanssa, esimerkiksi instrumentaalikappale ”Jupiterin kuut” on kuultavissa elokuvassa "Vähän kunnioitusta".
Pertti Kurikan Nimipäivät lopetti toimintansa vuoden 2016 lopussa kitaristi Kurikan jäätyä eläkkeelle 60-vuotissyntymäpäivän kunniaksi. Syksyllä 2017 sai ensi-iltansa yhtyeen loppuajoista kertova toinen dokumenttielokuva "Tokasikajuttu".
Kari on pitänyt omaa kauhuelokuvaraporttiohjelmaa "Karin kauhuohjelma".
Sooloura.
Aallon esikoisalbumi "Janoinen kulkuri" julkaistiin lokakuussa 2017 levymerkillä Kasettipesä. Albumilla vieraili muusikoita yhtyeistä Sehr Schnell, Baardibois, Rikoslaki, Koljosen tiekiista, Ydinperse &amp; Rasva-Räpylä.
Aallon Kari Aalto &amp; Rastakarai -reggaeyhtyeen debyyttialbumi "Summer Is Fun Fun Fun" ilmestyi kesällä 2020. Aiemmin levyltä oli julkaistu singlet "Lemmy on menny", "Love And Peace", "Piknikillä" sekä "Saba-daba-duba-daba.
Voghera

Voghera on kaupunki Pohjois-Italiassa Pavian maakunnassa Lombardian alueella. Se on Pojoen eteläpuolisen Oltrepò Pavese alueen tärkein kaupunki. Kaupungin nähtävyyksiä ovat tuomiokirkko Duomo di Voghera sekä Viscontien linna Castello Visconteo.
Antiikin aikana nykyisen Vogheran paikalla sijaitsi Irian kaupunki.
Love You like a Love Song

Love You like a Love Song on yhdysvaltalaisen tuotantotiimi Selena Gomez &amp; the Scenen kappale heidän kolmannelta, When the Sun Goes Down -studioalbumiltaan. Sen julkaisi Hollywood Records digitaalisesti ladattavana singlenä 17. kesäkuuta 2011 sekä Yhdysvaltain CHR-radiokanavilla 17. elokuuta 2011.
Kappaleen sanoittivat Antonina Armato sekä Tim James. Sama kaksikko myös tuotti kappaleen nimellä Rock Mafia. Vastaavana sanoittajana toimi Adam Schmalhol sekä vastaavana tuottajana Devrim Karaoglu. Gomezin mukaan kappaleen oli tarkoitettu kuulostavan erilaiselta verrattuna hänen aiempaan musiikilliseen materiaaliinsa. "Love You like a Love Song" on tempoltaan keskitasoinen electropop-kappale eurodiscorytmillä. Kappaleen sanat kertovat rakkaussuhteesta sen ensisijaisessa vaiheessa.
"Love You like a Love Song" oli menestys Pohjois-Amerikassa, jossa se saavutti Yhdysvaltain Billboard Hot 100 -listan sijan kaksikymmentäkaksi sekä Canadian Hot 100 -listan sijan kymmenen. Siitä tuli yhtyeen menestynein single Yhdysvalloissa pysyttyään kaikista pisimpään listoilla, myytyään yli kaksi miljoonaa kopiota sekä saavutettuaan Recording Industry Association of American (RIAA) myöntämän tuplaplatinalevyn. Kappale kuitenkin epäonnistui saamaan samanlaista menestystä kansainvälisesti, päästyään monilla listoilla vain viidenkymmenen parhaan joukon huonommalle puolelle. Tästä huolimatta se kuitenkin onnistui pääsemään Belgiassa sijalle neljätoista sekä myymään kultaa Australiassa ja Ruotsissa.
Kappaleen "Love You Like a Love Song" musiikkivideon ohjasivat Geremy Jasper ja Georgie Greville. Se sisältää Gomezin esittämässä kappaletta japanilaisessa karaokebaarissa. Video aiheutti kiistaa maalin käytöstä hevosessa; maali osoittautui myöhemmin myrkyttömäksi. Myrkyttömästä maalista sekä Humane societyn valvonnasta huolimatta hevoskohtaukset poistettiin videon lopullisesta versiosta.
Mercedes F1 W06 Hybrid

Mercedes F1 W06 Hybrid on Mercedeksen käyttämä Formula 1 -auto kaudella 2015. Autoa ajoivat saksalainen Nico Rosberg sekä hallitseva maailmanmestari brittiläinen Lewis Hamilton.
Yhteenveto.
Auto julkistettiin Jerezissä ajetuissa testeissä 1. helmikuuta. Kauden ensimmäisessä kilpailussa Australiassa talli ajoi ylivoimaiseen kaksoisvoittoon. Hamilton ajoi paalulta voittoon Rosbergin sijoittuessa toiseksi. Kilpailussa nähdyn ylivoiman jälkeen sarjan kaupallisia oikeuksia hallinnoiva Bernie Ecclestone sekä Red Bull -talli vaativat, että FIA tasoittaisi kilpailua. Mercedeksen urheilujohtaja Toto Wolff ja Hamilton näkivät vaatimukset epäreiluina. 
Malesian GP:ssä Mercedeksen auto osoittautui Ferrarin autoa huonommaksi kuumissa olosuhteissa. Hamilton ajoi jälleen paalupaikalle, mutta kilpailussa voittoon nousi Ferrarin Sebastian Vettel. Mercedekset joutuivat tekemään yhden varikkopysähdyksen Vetteliä enemmän ja hävisivät Ferrarille lopulta noin kymmenellä sekunnilla.
Lemmensilta

Lemmensilta on nimitys, jota on käytetty neljästä eri Haapajärvellä Ylipään koulun lähellä sijaitsevasta jalankululle ja pyöräilylle tarkoitetusta sillasta. Nykyinen silta on vuodelta 2022.
1900-luvun sillat.
Ensimmäinen Ylipään koulun oppilaita varten tehty jalankulkusilta paikalle valmistui vuonna 1915. Kun se tuhoutui kevättulvassa, rakennettiin tilalle vuonna 1926 uusi kaarisilta. Rakennustyössä mukana ollut kirvesmies Jaakko Harmaala antoi sillalle nimen "Lemmensilta", koska hänen mukaansa ”Nyt Ylipään ja Karjalahden poikien ei tartte hukkua riijuureissuilla”.
Seuraava silta valmistui vuonna 1965. Se ylitti jokiuoman, jota pitkin Päijänteen vesistön vedet virtasivat Kalajokeen ja edelleen Pohjanlahteen ennen kuin maankohoaminen muutti vesistön virtaamaan Suomenlahteen noin vuoden 4200 eaa. tienoilla. Lemmensillalla on pidetty useiden vuosien ajan yhteislauluilta Haapajärvi-viikon aikana. 
2020-luku.
Vuoden 1965 silta romahti itsekseen 23. joulukuuta 2020. Se oli ollut käyttökiellossa jo ainakin vuoden ajan. Hieman ennen sillan romahtamista Eduskunta oli myöntänyt 150 000 euroa sillan purkamiseen ja uuden rakentamiseen. Uusi silta otettiin käyttöön syksyllä 2022.
Viinijärven kirkko

Viinijärven kirkko on arkkitehti Veikko Larkaksen suunnittelema tiilestä ja puusta 1953 rakennettu torniton pitkäkirkko Liperin Viinijärvellä. 
Suorakaiteen muotoisessa kirkossa on matalat seinät ja jyrkkälappeinen satulakatto ja se edustaa hyvin 1950-luvun suosittua matalaseinäistä ja katoltaan jyrkkälappeista muotoa, joka jäljittelee keskiaikaisia kivikirkkoja. Erillinen kellotapuli rakennettiin 1960 ja seurakuntatalosiipi 1965. Kirkon pinta-ala on 250 neliötä ja istumapaikkoja siellä on 350 hengelle.
Kirkon 13-äänikertaiset urut on valmistanut Urkurakentamo Tuomi 1974. Urkujen fasadi on Matti Tuomen käsialaa, ja se pohjautuu Asko Rautioahon luonnokseen Pieksämäen kaupungin kirkon urkujen julkisivusta, joka ei kuitenkaan toteutunut. Kirkon alttaritaulu on taiteilija Ida Silfverbergin maalaama ja oli alun perin Pälkjärven kirkon alttaritaulu. Pälkjärveltä on kirkkoon saatu myös messukasukka sekä matkaehtoollisvälineistö.
Viinijärven kirkko oli myös Viinijärven seurakunnan pääkirkko. Seurakunta irtautui Liperistä 1959, ja liitettiin takaisin Liperin seurakuntaan talousvaikeuksien takia vuonna 1995. 
Nykyään Viinijärven kirkossa järjestetään kaksi kertaa kuukaudessa jumalanpalvelus, ja kirkolla on erilaista kerho-, piiri- ja musiikkitoimintaa.
We Run the Night

We Run the Night on australialaisen DJ:n ja tuottajan Havana Brownin kappale. Sen ovat sanoittaneet tuottajakaksikko More Megan Cassie Davis ja Snob Scrilla. Levy-yhtiö Island Records julkaisi kappaleen digitaalisesti ladattavana 29. huhtikuuta 2011. Kyseessä oli Brownin uran esikoissingle. Kappale on mukana EP-levyllä "When the Lights Go Out" sekä Brownin esikoisalbumilla "Flashing Lights".
Kappale sai ristiriitaisista positiivisiin vaihtelevia vastaanottoja musiikkikriitikoilta. Se saavutti viidennen sijan ARIA Chartsin singlelistalla, ja Australian Recording Industry Association (ARIA) palkitsi sen kolminkertaisella platinalla. RedOnen kappaleesta tekemä remix, jolla vierailee yhdysvaltalaisräppäri Pitbull, saavutti Yhdysvaltain Billboard Hot 100 -listalla 26. sijan sekä Yhdysvaltain Hot Dance Club Songs -listalla kärjen. Recording Industry Association of America (RIAA) palkitsi kappaleen platinalla tämän myytyä yli miljoona kopiota. Kappaleen remix-versio ylsi singlelistoille myös Kanadassa, Tšekissä, Norjassa ja Slovakiassa.
Benn Jae ja Tony Prescott ohjasivat kappaleen musiikkivideon. Sen ensiesitys toteutui Brownin Vevo-kanavalla 11. toukokuuta 2011. RedOnen remix-version musiikkivideo sai ensiesityksensä Vevo-kanavalla 7. maaliskuuta 2012.
Dustin Johnson

Dustin Hunter Johnson (s. 22. kesäkuuta 1984 Columbia, Etelä-Carolina) on yhdysvaltalainen ammattilaisgolfaaja. Johnson aloitti ammattilaisuransa vuonna 2007 ja on nykyisin mukana LIV Golfilla. Maailmanrankingissa hän oli ykkösenä helmikuusta 2017 toukokuuhun 2018.
Johnson on saavuttanut urallaan 17 ammattilaisvoittoa, joista 15 on tullut PGA Tourilla. Major-turnauksista hän voitti Yhdysvaltain avoimet vuonna 2016. Britannian avoimissa hän on ollut parhaimmillaan toinen vuonna 2011. Hän oli tuossa turnauksessa lähellä jopa voittoa, mutta viimeisen kierroksen 14. reiällä tullut tuplabogi romutti Johnsonin haaveet ja mestaruus meni Darren Clarkelle. PGA Championshipissä hän on ollut parhaimmillaan toinen vuonna 2015 ja The Masters Tournamentissä neljäs vuonna 2016. Ryder Cupin joukkueessa Johnson on ollut mukana vuosina 2010, 2012 ja 2016.
Johnsonin avopuoliso on entisen NHL-tähden Wayne Gretzkyn tytär Paulina Gretzky. Heillä on vuonna 2015 syntynyt lapsi. Johnson on kärähtänyt urallaan kahdesti kokaiinin käytöstä, vuosina 2012 ja 2014.
Leo Mäkelä

Leo Mäkelä (s. 16. syyskuuta 1988) on suomalainen curling-pelaaja. Hän edustaa Kisakallio Curling Clubia ja kuuluu myös Aku Kausteen kipparoimaan Suomen curling-maajoukkueeseen, jonka varamiehenä Mäkelä pääosin pelaa. Mäkelä on 174 senttimetriä pitkä ja painaa 80 kilogrammaa.
Ura.
Vuonna 2004 curlingin aloittanut Mäkelä on osallistunut urallaan kaksiin MM-kilpailuihin. Parhaimmillaan hän on ollut niissä neljäs, vuonna 2015 Halifaxissa. EM-kilpailuihin hän on osallistunut niin ikään kahdesti. Hän oli myös mukana vuoden 2009 kesäuniversiadeissa, ollen tuolloin kahdeksas. SM-kilpailuista Mäkelällä on kaksi kultaa ja yhteensä viisi palkintosijoitusta.
Runaway (U &amp; I)

Runaway (U &amp; I) on ruotsalaisen elektronista musiikkia soittavan tuottajaduo Galantisin kappale. Sen julkaisi Warner Music singlenä 4. lokakuuta 2014. Kappale oli Euroopassa kaupallinen menestys. Se onnistui pääsemään listan kärkeen Alankomaissa ja Belgiassa. Tämän lisäksi se pääsi kahdenkymmenen parhaan joukkoon Australiassa, Norjassa, Puolassa, Suomessa ja Yhdysvalloissa.
Kappalelista.
Digitaalinen lataus
Digital remixes
Funkytown

Funkytown on yhdysvaltalaisyhtye Lipps Incin kappale heidän vuonna 1979 julkaistulta Mouth to Mouth-debyyttistudioalbumilta. Se julkaistiin yhtyeen uran toisena singlenä maaliskuussa 1980. Kappaleen on sanoittanut Steven Greenberg.
Se sanoitettiin sillä aikaa kun yhtye eli vielä Minneapolisissa, haaveenaan muuttaa New Yorkiin. Kappale pääsi Billboard Hot 100-listalle 29. maaliskuuta 1980 ja vietti 31. toukokuuta lähtien listan kärjessä yhteensä neljä viikkoa. Se oli parhaimmillaan myös Dance-listan soitetuin kappale keväällä 1980.
Single piti hallussaan ainutlaatuista ennätystä: se saavutti singlelistan ensimmäisen sijan yhteensä 28 eri valtiossa. Se oli enemmän kuin millään muulla singlellä aina Madonnan "Hung Upin" julkaisuun asti, joka pääsi listan ensimmäiselle sijalle 41 valtiossa vuonna 2005. Se saavutti listan kärjen Yhdysvalloissa, Saksassa, Itävallassa, Sveitsissä, Norjassa, Alankomaissa, Australiassa sekä monissa muissa valtioissa. Kappale saavutti listan toisen sijan Isossa-Britanniassa, Ruotsissa ja Yhdysvaltain R&amp;B-listalla. Se oli Lipps Incin ainoa single, mikä on päässyt neljänkymmenen parhaan joukkoon.
HattiWatit (albumi)

HattiWatit on HattiWatit-yhtyeen toinen studiotallenne. Levy julkaistiin 1998 ja se sisältää neljä uutta Hattiwatit -kappaletta. Levy äänitettiin Hyvinkäällä 19.-21. lokakuuta 1998.
Richard Edlund

Richard Edlund (s. 6. joulukuuta 1940 Fargo, Pohjois-Dakota) on yhdysvaltalainen elokuvien erikoistehosteteknikko. Hänet on palkittu Oscarilla elokuvista "Tähtien sota" (1977), "Imperiumin vastaisku" (1980), "Kadonneen aarteen metsästäjät" (1981) ja "Jedin paluu" (1983). Hänen luomiaan tehosteita nähdään myös muun muassa elokuvissa "2010" (1984) ja "Ghost – näkymätön rakkaus" (1990). 
Edlund syntyi Pohjois-Dakotan Fargossa ja varttui Minnesotan Fergus Fallsissa. Hän opiskeli USC School of Cinema-Television -oppilaitoksessa Los Angelesissa. Yhdysvaltain laivastossa Edlund oli elokuvatehtävissä, siviilissä raitiovaununkuljettajana ja valokuvaajana kunnes pääsi George Lucasin palvelukseen vuosiksi 1975–1983. Hän oli mukana perustamassa Industrial Light &amp; Magic -yhtiötä, mutta siirtyi vuonna 1983 Douglas Trumbullin Boss Film Corporationiin.
Edlund tunnetaan yhdessä Wayne Kimballin kanssa myös Pignose-nimellä tunnetun pienen, kannettavan kitaravahvistimen suunnittelijana.
New Day Rising

New Day Rising on suomalaisen rockyhtyeen Von Hertzen Brothersin 6. studioalbumi. Se julkaistiin 20. maaliskuuta 2015 levymerkillä Universal Music. Albumin on tuottanut Garth Richardson, joka on työskennellyt mm. Biffy Clyron ja Rage Against the Machinen kanssa, sekä miksaajana toimi Metallican, Alice in Chainsin ja HIMin levyjä miksannut Randy Staub. Levyn kannen on suunnitellut Samuli Heimonen.
Albumi debytoi Suomen virallisen listan sijalla 1. Albumin nimikkosingle "New Day Rising" julkaistiin 21. tammikuuta 2015, ja se ylsi Radiosoittolistan sijalle 48. Kappaleen musiikkivideo julkaistiin 10. helmikuuta 2015.
Kappaleet.
Kaikki kappaleet säveltänyt ja sanoittanut Von Hertzen Brothers.
KN-08

KN-08, myös "Hwasong-13", "No-dong-C" on Pohjois-Korean armeijan liikkuvalle alustalle sijoitettu strateginen ohjus. Ohjus on luultavasti keskipitkän matkan tai ainakin rajoitetun kantomatkan mannertenvälinen ohjus. Ohjus kykenee kuljettamaan ydinkärjen noin 6 000–9 000 km:n päähän. Ohjuksen uudistettu versio esiteltiin sotilasparaatissa vuonna 2015. Yhdysvaltain armeijan mukaan ohjus luo Pohjois-Korealle uskottavan ydinpelotteen.
Rakenne.
Hwasong 13-ohjuksesta on nähty julkisuudessa versiot 1 ja 2. Se on enimmillään 1,9 m:n läpimittainen ja hieman alle 19 m pitkä. Niinpä se on huomattavasti pienempi kuin Unha-raketti. Ohjuksessa on kolme nestemäistä polttoainetta käyttävää vaihetta.
Ohjuksessa on käytetty monien Makejev-suunnittelutoimiston kehittämien sukellusveneestä laukaistavien ohjusten muunneltuja osia. Ohjusta edelsi keskipitkän matkan Musudan. Ohjuksen versio 1 on rakenteeltaan ikään kuin RSM-40 (R-27) Vysota -ohjus, mihin on lisätty Unha 3-raketin 3. vaihe. Ohjuksen 2. versio muistuttaa jatkettua RSM 40 Vysotaa.
1. ja 2. rakettivaiheiden moottorit saattavat olla Nodongin tai venäläisen R.27:n moottoreita. Moottorit saattavat olla ohjuksista RSM 40 ja RSM 50.
Kantomatka.
Ohjus kantaa yli 6 000 km. 500–700 kg painavalla ydinkärjellä se saattaisi kantaa 7 000–7 500 km eli Yhdysvaltain länsirannikolle asti. Se saattaa kantaa ehkä jopa 10 000- 12 000 km.
Ohjuksen kehittely vuosina 2012–2013.
Pohjois-Korea esitteli näiden jäljitelmiä paraatissa 2012. Ohjusta ei pidetty 2013 kovin toimivana tai tehokkaana. Sen laukaisuvalmistelut vievät tunteja ja vaativat paljon henkilökuntaa.
Ohjuksen kehittely vuonna 2015.
Yhdysvaltain armeijan edustajien vuonna 2015 antamien lausuntojen mukaan Pohjois-Korea kykenisi Hwasong 13 -ohjuksella ampumaan ydinkärjen Yhdysvaltoihin. Lisäksi maa kykenee rakentamaan ohjukseen sopivan kevyen ydinkärjen. Koska ohjus on liikuteltava, se on vaikeampi tuhota laukaisualustalleen kuin esim. Unha-raketti. Niinpä Pohjois-Korea otti ohjuksen myötä harppauksen kohti uskottavaa ydinpelotetta. Vuoden 2015 lokakuun paraatissa esiteltiin aiempaa hieman pienempiä Hwasong 13 -ohjuksia. Nämä olivat ohjuksen 2. versio. Näiden uskotaan lännessä olevan aitoja ja lisäävän merkittävästi maan ydinpelotetta. Näiden ohjusten kärjet muistuttavat venäläisen sukellusveneestä laukaistavan ohjuksen kärkiä. Pohjois-Korealla arvioitiin olevan kuusi tällaista ohjusta.
Mustikkalammi

Mustikkalammi on Kanta-Hämeessä Tammelassa oleva järvi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Järvi on soikion muotoinen ja sen halkaisija on 130 metriä. Sen pinta-alaksi tulee siten 0,98 hehtaaria. Siihen ei tule ojia eikä siitä lähde laskuojaa. Lampi sijaitsee hiekkamaastossa olevassa painaumassa, joka on soistunut rinteisiin saakka. Rinteen alaosassa kulkee metsäautotie, jonka varrella on järven lähellä kaksi loma-asuntoa. Niille pääsee yhdystieltä 2824.
Järvi sijaitsee Karjuharjun eteläpuolella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä. Koska järvi sijaitsee harjun rinteessä ja seutu on täynnä painanteitä, saattaa järvi olla suppa.
Rapalan luolat

Rapalan luolat ovat Kangasniemellä Istrualassa Rapalanvuoren selänteen pohjoisosassa sijaitsevat kaksi kallionhalkeamaa. Toinen halkeamista on kiintokallion ja massiivisen irtolohkareen ja toinen halkeama taas on kahden massiivisen irtolohkareen välissä. Jälkimmäisen halkeaman pituus on 20 metriä, syvyys 10 metriä ja pohjan leveys 1–1,5 metriä. Kansanperinteen mukaan läheisen kylän asukkaat ovat asuneet luolissa Ison vihan aikana 1713–1721 vihollista piilossa.
Rapalan luolat ja kallio on maanomistajan toivomuksesta poistettu vuonna 2013 virallisten luontokohteiden joukosta. Paikalle vievät opasteet ja polku on poistettu, eikä luolissa olevia rakenteita, kuten portaita, enää huolleta. Luolilla ja kalliolla saa kuitenkin vierailla jokamiehenoikeuden nojalla, mutta luolissa olevat puiset portaat saattavat ajan myötä rapistua vaarallisiksi.
Gu Kailai

Gu Kailai (; s. 15. marraskuuta 1958) on kiinalainen entinen laki- ja liikenainen. Vuonna 2012 hänet tuomittiin lievennettyyn kuolemantuomioon brittiläisen liikemies Neil Heywoodin murhasta. Gu tunnetaan myös Kiinan kommunistipuolueen politbyroon entisen jäsenen Bo Xilain vaimona. Bo Xilai pidätettiin vaimonsa tapaan vuonna 2013 ja häntä syytettiin lahjuksista ja vallan väärinkäytöstä. Xilai tuomittiin elinkautiseen vankeuteen.
Elämäkerta.
Gu Kailai syntyi yläluokkaiseen perheeseen ja hänen isänsä kenraali Gu Jingsheng oli tunnettu vallankumouksellinen. Kommunistien noustua valtaan vuonna 1949 Jingshengillä oli valtion virkoja, mutta hänet pidätettiin monien muiden tapaan kulttuurivallankumouksen aikana. Gu Kailai joutui työskentelemään teurastamolla, kunnes saattoi viimein jatkaa lopulta opintojaan. Gu tapasi tulevan miehensä Bo Xilain Liaoningin maakunnassa vuonna 1984 ja pariskunta sai sittemmin yhden pojan. Vuonna 1988 Kailai valmistui lakimieheksi Pekingin yliopistosta ja avasi oman lakitoimistonsa Pekingissä. Kailai on myös kansainvälisen politiikan maisteri ja julkaisi kirjan oikeudenkäynneistä Yhdysvalloissa edustettuaan useita kiinalaisyhtiöitä julkisuutta saaneessa oikeusjutussa. Kun Kailain miehestä Xilaista tuli kommunistisen puolueen johtaja Chongqingissa Kailai sulki toimistonsa vuonna 2007 välttyäkseen väitöksiltä henkilökohtaisesta hyödystä miehensä aseman kautta.
Gu Kailain ja hänelle työskennelleen Zhang Xiaojun murhasyytteistä kerrottiin heinäkuussa 2012. Kiinalaisen median mukaan Kailailla oli ollut liikemies Neil Heywoodin kanssa riitaa taloudellisista intresseistä ja että Kailai ja Zhang myrkyttivät Heywoodin tämän uhattua Kailain pojan turvallisuutta. Heywoodin ja taloudellisten intressien tausta ei ole selvinnyt tarkemmin. Gu Kailain oikeudenkäynti alkoi 9. elokuuta 2012. Länsimaailman median edustajia ei päästetty seuraamaan oikeudenkäyntiä. Uutistoimisto Xinhuan mukaan Kailai tunnusti murhan oikeudenkäynnin aikana selittäen syyksi Heywoodin hänen poikaansa vastaan tekemän uhkauksen. 20. elokuuta Kailai sai lievennetyn kuolemantuomion eli vankeutta. Chongqingin poliisipäällikkö Wang Lijun tuomittiin 15-vuoden vankeusrangaistukseen ja hänen tuomiossaan viitattiin hänen toimintaansa Kailain suhteen.
Jotkut ulkopuoliset tarkkailijat ovat kyseenalaistaneet virallisen version tapahtumista ja arvelleet murhatuomion ja Kilain miehen syytteiden voineen olla osa poliittista peliä.
Jeesuksen pilkkaaminen Raamatussa

Jeesuksen pilkkaaminen Raamatussa on Raamatusta löytyvät tapahtumat, jotka liittyvät Jeesuksen pilkkaamisiin. Uusi testamentti mainitsee, että Jeesusta pilkattiin ristillä.
Evankeliumeiden mukaan Jeesus oli ennustanut, että häntä pilkataan, hänen päälleen syljetään, häväistään, ruoskitaan ja hänet ristiinnaulitaan. Uuden testamentin Jeesuksen pilkkaamiset ovat täynnä ironiaa, samalla kun pilkkaaminen keskittyy Jeesuksen profetaalisuuteen ja kuninkaalliseen olemukseen.
Kristuksen kärsimyskertomus kertoo Jeesuksen kokemasta väkivallasta ja kärsimyksistä Juudaksen kavalluksesta lähtien ja ennen ristiinnaulitsemista.
Vanhassa testamentissa.
Vanha testamentti sisältää useita profetioita Jeesuksen elämän eri vaiheista, myös kiusauksista ja kärsimyksistä, ja Uudessa testamenttissa näihin profetioihin viitataan joko suoraan tekstin sisällöllä tai joissakin käännöksissä on käytössä viittauksia kulloisenkin jakeen profetaaliseen tai samankaltaiseen edeltävään tekstiin.
Jesajan kirjassa viitataan Messiaan kokemaan väkivaltaan ja kidutukseen:
Myös Psalmien kirja on kohtia, joiden on tulkittu profeetallisesti viittaavan ristiinnaulitsemisen tapahtumiin:
Uudessa testamentissa.
Tunnetuimmat kiusaamiseen liittyvät tapahtumat Jeesuksen elämässä lienevät olleen neljänkymmenen päivän erämaavaelluksen aikana kokemat kiusaukset, jolloin Saatana kiusasi Jeesusta siteeraamalla itse Raamattua Jeesukselle, fariseusten syytökset ja juonittelut, Juudaksen suudelma ja myöhemmin koettu väkivalta.
Kalervo Kumpulainen

Kalervo Johannes Kumpulainen (27. lokakuuta 1915 Tohmajärvi – 20. huhtikuuta 1989 Helsinki) oli suomalainen pappi ja näyttelijä. Hänen ainoa elokuvaroolinsa oli sotilaspastori Edvin Laineen "Tuntemattomassa sotilaassa" 1955. Varsinaisena työnään Kumpulainen toimi Helsingissä Paavalin seurakunnan pappina.
Eero Taivalsaari

Eero Taivalsaari (7. tammikuuta 1939 Otava, Mikkelin maalaiskunta – 27. maaliskuuta 2015 Helsinki) oli suomalainen toimittaja, kirjailija ja kansalaisaktivisti. Hän oli "Näköpiiri"-lehden päätoimittaja ja kirjoitti yhteiskunnallisista aiheista runsaasti kriittisiä lehtiartikkeleita ja kantaa ottavia kirjoja. Taivalsaari toimi Ekologisen puolueen "Elonkehä"-lehden päätoimittajana vuodesta 1995 alkaen.. 
Taivalsaari vastusti 1990-luvulla Suomen EU-jäsenyyttä, koska piti taloudellista kilpailua pienten kansakuntien kohdalta huonona ja koska hän vastusti vapaakauppaa.
Joe Eszterhas

József A. ”Joe” Eszterhas (s. 23. marraskuuta 1944 Csákánydoroszló, Unkari) on yhdysvaltalainen elokuvakäsikirjoittaja ja kirjailija. Unkarilaisesta Esterházyn aatellissuvusta polveutuva Eszterhas on käsikirjoittanut muun muassa elokuvat "K.O.V.A." (ohj. Norman Jewison, 1978), "Flashdance" (Adrian Lyne, 1983), "Soittorasia" (Costa-Gavras, 1989) ja "Basic Instinct – vaiston varassa" (Paul Verhoeven, 1992). Hän on kirjoittanut myös joitakin tietokirjoja sekä omaelämäkerran nimeltä "Hollywood Animal."
Eszterhas syntyi toisen maailmansodan aikana Unkarissa ja vietti osan lapsuuttaan pakolaisleirillä Itävallassa ennen kuin muutti perheineen siirtolaisina Ohion Clevelandiin. Ennen Hollywood-uraansa Eszterhas toimi sanomalehtireportterina kotikaupungissaan sekä vuosina 1971–1974 toimittajana Rolling Stone -lehdessä.
Eszterhasin käsikirjoittamat 16 elokuvaa olivat vuoteen 2008 mennessä tuottaneet yhteensä noin miljardi dollaria. 1990-luvun lopulla Eszterhas jätti Hollywoodin, muutti takaisin nuoruutensa Clevelandiin, sairastui kurkunpään syöpään, raitistui ja kiinnostui taas katolisesta uskosta. Hän käsikirjoitti vuonna 2006 ensi-iltansa saaneen unkarilaisen elokuvan "Children of Glory" (Szabadság, szerelem, ohj. Krisztina Goda).
Michael Lehmann

Michael Stephen Lehmann (s. 30. maaliskuuta 1957 San Francisco, Kalifornia) on yhdysvaltalainen elokuva- ja televisio-ohjaaja. 
Lehmann on ohjannut muun muassa elokuvat "Heathers" (1988), "Hudson Hawk – varkaista parhain" (1991), "Airheads – sekopäät" (1994), "Kaikenkarvaiset lemmikit" (1996), "Jättini" (1998), "40 päivää ja 40 yötä" (2002) sekä "Sekavia suhteita" (2007). Lehmann on ohjannut elokuvien lisäksi myös televisiosarjojen jaksoja muun muassa sarjoihin "Big Love", "True Blood", "American Horror Story" ja "Californication".
Lehmann on saanut urallaan sekä kiitosta että kritiikkiä. Hänen esikoisohjauksensa "Heathers" sai parhaan esikoiselokuvan Film Independent Spirit Awards -palkinnon vuonna 1990, kun taas vuonna 1992 Lehmann sai huonoimman ohjauksen ja huonoimman elokuvan Golden Raspberry -palkinnot elokuvasta "Hudson Hawk – varkaista parhain".
Hydratsonit

Hydratsonit ovat orgaanisia yhdisteitä, joille tunnusomainen funktionaalinen ryhmä on R1R2C=NNH2. Hydratsoneja valmistetaan tyypillisesti karbonyyliyhdisteen ja hydratsiinin tai hydratsiinijohdannaisen välisellä kondensaatioreaktiolla.
Ominaisuudet ja reaktioita.
Huoneenlämpötilassa hydratsonit ovat tyypillisesti keltaisia kiteisiä aineita. Alifaattiset hydratsonit ovat luonteeltaan voimakkaasti emäksisiä, kun taas aromaattiset hydratsonit ovat emäksinä heikompia. Hydratsonit hydrolysoituvat vesiliuoksessa neutraaleissa olosuhteissa vain hitaasti karbonyyliyhdisteeksi ja hydratsoniksi, mutta sekä hapot että emäkset katalysoivat tätä reaktiota. Hydratsonit voidaan pelkistää vedyttämällä hydratsiineiksi tai hapettaa atsiineiksi.
Hydratsoneja esiintyy useissa orgaanisen kemian reaktioissa välituotteina tai intermediaatteina. Tällaisia reaktioita ovat muun muassa Fischerin indolisynteesi, karbonyyliyhdisteiden hiilivedyiksi pelkistämiseen käytettävä Wolff–Kishner-pelkistys ja Bamford–Stevens-reaktio, jossa tosyylihydratsonit muodostavat emäksisissä olosuhteissa alkeeneja.
Hydratsonien synteesi.
Tyypillisin tapa valmistaa hydratsoneja on aldehydien tai ketonien ja hydratsiinin tai hydratsiinin mono- tai dialkyyli- tai -aryylijohdannaisen välinen kondensaatioreaktio. Aldehydit reagoivat ketoneja nopeammin. Aldehydit myös muodostavat ketoneja helpommin atsiineja erityisesti hydratsiiniylimäärän läsnä ollessa. Tämän vuoksi substituoimatonta hydratsiinia käytetään yleensä valmistettaessa hydratsoneja vain aromaattisista ketoneista. α-Dikarbonyyliyhdisteet ja hydroksiketonit tai -aldehydit kuten monosakkaridit muodostavat osatsonin, joissa on kaksi hydratsonille tyypillistä ryhmää vierekkäisissä hiiliatomeissa. Aldehydit ja ketonit muodostavat helposti 2,4-dinitrofenyylihydratsoneja, jotka ovat kiinteitä yhdisteitä ja niitä käytetään aldehydien ja ketonien identifiointiin ja eristämiseen.
Hydratsoneja voidaan valmistaa myös oksiimeista hydratsonin avulla ja β-ketohapoista tai β-ketoestereistä ja aromaattisista diatsoniumsuoloista Japp–Klingemann-reaktiolla
Le Jingyi

Le Jingyi (, s. 19. maaliskuuta 1975 Shanghai) on kiinalainen uinnin olympiavoittaja ja maailmanmestari.
Le saavutti Barcelonan olympialaisissa 1992 hopeaa 4 × 100 metrin vapaauintiviestissä ja sijoittui kuudenneksi 100 metrin vapaauinnissa. Palman lyhyen radan MM-kilpailuissa 1993 hän voitti maailmanmestaruuden 50 ja 100 metrin vapaauinneissa, 4 × 100 metrin vapaa- ja sekauintiviesteissä sekä 4 × 200 metrin vapaauintiviestissä.
Le voitti Rooman MM-kilpailuissa 1994 kultaa 50 ja 100 metrin vapaauinneissa maailmanennätysajoilla 24,51 ja 54,01. Hän voitti maailmanmestaruuden myös 4 × 100 metrin vapaa- ja sekauintiviesteissä. 200 metrin vapaauinnissa hän oli seitsemäs. Rio de Janeiron lyhyen radan MM-kilpailuissa 1995 hän voitti kultaa 50 ja 100 metrin vapaauinneissa sekä 4 × 100 metrin vapaauintiviestissä.
Le voitti Atlantan olympialaisissa 1996 kultaa 100 metrin vapaauinnissa ajalla 54,60. Hän sai lisäksi hopeaa 50 metrin vapaauinnissa (ajalla 24,90) ja 4 × 100 metrin vapaauintiviestissä. Göteborgin lyhyen radan MM-kilpailuissa 1997 hän saavutti kultaa 4 × 100 metrin vapaa- ja sekauintiviesteissä sekä pronssia 50 ja 100 metrin vapaauinneissa.
He Cihong

He Cihong (, s. 6. kesäkuuta 1975) on kiinalainen uinnin maailmanmestari.
He voitti Rooman MM-kilpailuissa 1994 kultaa 100 metrin selkäuinnissa ajalla 1.00,57, 200 metrin selkäuinnissa ajalla 2.07,40 ja 4 × 100 metrin sekauintiviestissä. Perthin MM-kilpailuissa 1998 hän oli 100 metrin selkäuinnissa kahdeksas.
He voitti Palmassa 1993 lyhyen radan maailmanmestaruuden 200 metrin selkäuinnissa ja 4 × 100 metrin sekauintiviestissä sekä sai hopeaa 100 metrin selkäuinnissa. Olympialaisissa hän oli Barcelonassa 1992 4 × 100 metrin sekauintiviestissä neljäs ja 100 metrin selkäuinnissa 13:s, Atlantassa 1996 100 metrin selkäuinnissa 26:s.
Liu Limin

Liu Limin (, s. 27. maaliskuuta 1976) on kiinalainen uinnin maailmanmestari ja olympiamitalisti.
Liu voitti Rooman MM-kilpailuissa 1994 kultaa 100 metrin perhosuinnissa ajalla 58,98, 200 metrin perhosuinnissa ajalla 2.07,25 ja 4 × 100 metrin sekauintiviestissä. Atlantan olympialaisissa 1996 hän saavutti 100 metrin perhosuinnissa hopeaa ajalla 59,14 häviten kultaa voittaneelle Amy Van Dykenille vain sadasosasekunnilla. 200 metrin perhosuinnissa hän oli samoissa kilpailuissa viides.
Liu saavutti lyhyen radan MM-kilpailuissa Palmassa 1993 kultaa 200 metrin perhosuinnissa ja 4 × 100 metrin sekauintiviestissä sekä hopeaa 100 metrin perhosuinnissa. Rio de Janeirossa 1995 hän voitti 100 metrin perhosuinnin ja oli toinen 200 metrin perhosuinnissa. Göteborgissa 1997 hän voitti lyhyen radan maailmanmestaruuden 200 metrin perhosuinnissa.
Wang Lijun

Wang Lijun (, s. 26. joulukuuta 1959, Arxan, Sisä-Mongolia, Kiina) on kiinalainen entinen Chongqingin poliisipäällikkö. Hänen lyhyt pakonsa Yhdysvaltojen konsulaattiin helmikuussa 2012 aloitti poliittisen skandaalin, jonka myötä useita poliittisia vaikuttajia on erotettu ja vangittu. Wang itse kärsii parhaillaan 15 vuoden vankeustuomiota loikkaamisesta, lahjuksista ja vallan väärinkäytöstä.
Elämäkerta.
Wang syntyi joulukuussa 1959. Hänen isänsä oli etniseltä taustaltaan mongoli ja hänen äitinsä han-kiinalainen. Wang tunnetaan myös mongolinkielisellä nimellä Unen Baatar. Vuonna 1984 hänestä tuli poliisikonstaapeli Liaoningissa ja hän nousi urallaan paikalliseksi poliisipäälliköksi saaden myös kaksi maisterintutkintoa taloushallinnon alalla etäopiskelujen kautta. Vuonna 2008 Wangista tuli Chongqingin varapoliisipäällikkö. Asemassaan hän oli mukana Chongqingin puoluejohtaja Bo Xilain käynnistämässä kampanjassa rikollisuutta vastaan. Tietojen mukaan Wang johti myös edeltäjänsä Wen Qiangin pidätystä. Qiang teloitettiin kesäkuussa 2010. Toiminta rikollisuutta vastaan teki Wangista tunnetun ja suositun hahmon Chongqingissa. Vuonna 2009 hänestä tuli kaupungin poliisipäällikkö ja sen varapormestari vuonna 2011.
2. helmikuuta 2012 Chongqingin aluehallinto ilmoitti, että Wang ei enää ollut kaupungin poliisipäällikkö. Hänet siirrettiin muihin tehtäviin eli käytännössä alennettiin. Julkisuudessa tätä pidettiin merkkinä hänen ja Bo Xilain välirikosta. Julkisuuteen myöhemmin vuotaneella äänitteellä Wang kertoo Bolle tämän perheeseen liittyvästä rikostutkinnasta. Neljää päivää myöhemmin hän pakeni Yhdysvaltojen konsulaattiin tullen kuitenkin ulos seuraavana päivänä puhuttuaan Chongqingin pormestarin kanssa. Sittemmin hän katosi joksikin aikaa julkisuudesta virallisten tietojen mukaan lomaillessaan parantaakseen työperäisen stressinsä. 5. syyskuuta häntä vastaan nostettiin kuitenkin syytteet loikkaamisesta, lahjuksista ja vallan väärinkäytöstä. 24. syyskuuta hänet tuomittiin 15 vuoden vankeusrangaistukseen, jonka pituuden lyhyyteen vaikutti hänen yhteistyönsä tutkinnan kanssa. Oikeuden päätöksen mukaan hän tiesi Bon vaimon Gu Kailain olleen murhaepäilty, mutta käytti väärin asemaansa henkilökohtaisen hyödyn saamiseksi. Bo Xilai erotettiin sittemmin puolueesta ja hänet tuomittiin elinikäiseen vankeuteen. Hänen vaimonsa sai lievennetyn kuolemantuomion murhasta.
Rajalammi (Tammelan Porras)

Rajalammi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Tammelassa on toinenkin Rajalammi.
Maantiede.
Lammen pituus on 120 metriä ja leveys 70 metriä. Se sijaitsee harjun vieressä olevassa painaumassa, joka on rinteille saakka soistunut. Lammella ei ole luontaisia laskuojia, mutta viereinen Vehkalammi ja vieressä oleva pikkulampi on yhdistetty Rajalammiin ojilla. Lammet saavat vetensä sekä sadantana että pohjavetenä. Pohjaveden lähteenä toimii Karjuharju, jonka ydin on soraa. Lammen sannat ovat soistunutta metsämaata, jonka hiekkaisilla rinteillä sijaitsee kolme loma-asuntoa. Niille johtaa tiet yhdystieltä 2824.
Lampi sijaitsee Karjuharjun eteläpuolella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä. Rajalammi on todennäköisesti suppa, vaikka asiaa ei ole todistettu tutkimuksin.
Vehkalammi (Tammela)

Vehkalammi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Lammen pituus on 100 metriä ja leveys 50 metriä. Se sijaitsee Karhuharjun eteläpuolella Rajalammin ja Mustikkalammin takana hiekkaisten mäkien välissä eräänlaisessa painanteessa. Alue on soistunut ja Vehkalammi sijaitsee suon keskellä. Suo-ojat kiertävät lampea ja vaikka yksi oja ulottuu lampeen asti, ei sillä ole laskuojaa. Lampi saa vetensä sadannasta ja pohjavedestä, jota alueella riittää paljon. Samalla suolla sijaitsee toinenkin lampi. Suo päättyy hiekkaisten mäkien rinteeseen, jossa sijaitsee viisi loma-asuntoa, joille pääsee yhdystieltä 2824.
Lampi sijaitsee Karjuharjun eteläpuolella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä.
Historia.
Vuoden 1884 Senaatin kartastossa lampi on nimeltään "Wehka lampi".
Lu Bin

Lu Bin (, s. 7. tammikuuta 1977) on kiinalainen uinnin maailmanmestari ja olympiamitalisti.
Lu saavutti Barcelonan olympialaisissa 1992 hopeaa 4 × 100 metrin vapaauintiviestissä ja sijoittui kahdeksanneksi 200 metrin vapaauinnissa. Palman lyhyen radan MM-kilpailuissa 1993 hän sai kultaa 4 × 100 ja 4 × 200 metrin vapaauintiviesteissä sekä pronssia 200 metrin vapaauinnissa.
Lu voitti Rooman MM-kilpailuissa 1994 kultaa 200 metrin sekauinnissa ajalla 2.12,34 sekä 4 × 100 ja 4 × 200 metrin vapaauintiviesteissä. Lisäksi hän sai hopeaa 100 ja 200 metrin vapaauinneissa sekä sijoittui kuudenneksi 50 metrin vapaauinnissa.
Lu jäi syksyllä 1994 kiinni dopingin käytöstä ja sai kahden vuoden kilpailukiellon.
Heinälammi (Tammela)

Heinälammi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Lampi on 90 metriä pitkä ja 40 metriä leveä. Se sijaitsee syvässä painaumassa Karjuharjun rinteen alla. Maa lammen ympäriltä on soistunut eikä siihen liity ojia. Se saakin vetensä sadnannasta ja harjun pohjavedestä. Heinälammi kuuluu samaan painanteeseen Mustikkalammin kanssa. Lammen suorannat päättyvät harjun rinteeseen, jonne on rakennettu kaksi loma-asuntoa. Niille johtaa tiet yhdystieltä 2824.
Lampi sijaitsee Karjuharjun eteläpuolella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä.
Yang Aihua

Yang Aihua (s. 1977) on kiinalainen uinnin maailmanmestari.
Yang voitti Rooman MM-kilpailuissa 1994 kultaa 400 metrin vapaauinnissa ajalla 4.09,64 sekä ui toisen osuuden kultaa voittaneessa Kiinan 4 × 200 metrin vapaauintiviestijoukkueessa.
Yang jäi dopingtestissä kiinni testosteronin käytöstä syksyllä 1994 ja sai kahden vuoden kilpailukiellon.
Lehmälammi (Tammela)

Lehmälammi eli Lintumaanjärvi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Lampi sijaitsee Pesämäen hiekkamaastossa olevassa painanteessa. Lammen halkaisija on 70 metriä ja se on suon ympäröimä. Lamppeen ei johda ojia eikä sillä ole laskuojaa. Se saa vetensä pääasiassa pohjavedestä, jota on seudulla runsaasti. Lammen rannalla on loma-asunto, jonne johtaa tie yhdystieltä 2824.
Lampi sijaitsee Karjuharjun eteläpuolella ja on sen kaakkoon ulottuvalla jatkeella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä.
Pesälammi

Pesälammi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Lampi sijaitsee Pesämäen hiekkaisella metsäalueella olevassa painanteessa. Sen halkaisija on 100 metriä ja siitä lähtevä oja palaa takaisin lampeen. Se saa vetensä maaston pohjavedestä. Rannat päättyvät hiekkamuodostuman rinteisiin, joihin on rakennettu kolme loma-asuntoa. Niille johtaa tiet yhdystieltä 2824.
Lampi sijaitsee Karjuharjun eteläpuolella sen kaakkoon ulottuvalla jatkeella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä.
Iililammi (Tammela)

Iililammi on Kanta-Hämeessä Tammelassa oleva järvi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Järven pinta-ala on 0,87 hehtaaria ja sen halkaisija on 120 metriä. Ympäröivä suo on ojietettu, mutta lampeen ei laske ojia. Järven rantaviiva on 350 metriä pitkä ja sen ranta on pääosin soistunutta metsää, jonka ympärillä hiekka- tai moreenipohjaista metsämaastoa. Järvi sijaitsee laajan Harkansuon reunalla Ililamminnummen alla. Suon reunan tuntumaan on rakennettu loma-asuntoja, joille johtaa tiet yhdystieltä 2824.
Alue kuuluu niin sanottuun Perunnummen hiekkamassiiviin, joka on osa Kolmatta Salpausselkään kuuluvaa harjujaksoa ja hiekka-aluetta, mikä on hyvää pohjavesialuetta. Tämä heijastuu alueen järviin ja lampiin, jotka ovat usein kirkasvetisiä. Iililampi jää heikkaisen alueen reunalle suolle, mikä vaikuttaa sen vedenlaatuun hieman.
Mäyrälammi (Tammela)

Mäyrälammi on Kanta-Hämeessä Tammelassa oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.
Maantiede.
Lampi sijaitsee Harakansuolta erkanevalla Mäyränsuolla Turpoonjoen alueen vedenjakajalla, sillä viereinen Pitkälammi kuuluu jo Hyvikkälänjoen valuma-alueeseen. Mäyränsuo on ojitettu ja kaksi ojista on kaivetty Mäyrälammin saakka. Se saa vetensä hiekkaisen alueen pohjavedestä. Rannan lähelle on rakennettu loma-asunto, jolle johtaa tie yhdystieltä 2824.
Alue kuuluu niin sanottuun Perunnummen hiekkamassiiviin, joka on osa Kolmatta Salpausselkään kuuluvaa harjujaksoa ja hiekka-aluetta, mikä on hyvää pohjavesialuetta. Tämä heijastuu alueen järviin ja lampiin, jotka ovat usein kirkasvetisiä. Iililampi jää hiekkaisen alueen reunalle suolle, mikä vaikuttaa sen vedenlaatuun hieman.
Historia.
Vuoden 1855−1856 Kalmbergin kartastossa järven nimi kirjoitettiin "Keisarilampi" ja vuoden 1884 Senaatin kartastossa "Mervolampi".
Niko Mikael Korhonen

Niko Mikael Korhonen (s. 1981 Helsinki) on suomalainen kirjailija. Hänen esikoisromaaninsa Pärttylin kesä julkaistiin keväällä 2015. Teoksen kustansi Nordbooks.
Lähteet.
Tiina Luoma

Tiina Luoma (aik. Tiina Järvinen, o.s. Luoma, 15. joulukuuta 1959 Ilmajoki – 30. elokuuta 2025 Helsinki) oli suomalainen äänisuunnittelija, joka toimi Yleisradiossa vuodesta 1983, Radioteatterin äänisuunnittelijana ja kuunnelmien ohjaajana vuodesta 1988. Luoma teki satoja radiofonisia teoksia, joista monet on palkittu kansainvälisillä festivaaleilla.
Vuoden 2014 Prix Europa -tapahtumassa Tiina Luoman ohjaus "Pimeän nimi – 12 transetydiä" sai kunniamaininnan radion musiikkiohjelmien sarjassa. Teos pohjautuu Gustav Nyströmin säveltämään musiikkiin, johon Pipsa Lonka on kirjoittanut tekstin. "Pimeän nimen" työryhmä palkittiin myös Koura-palkinnolla Suomessa. Luoman teoksia on palkittu Prix Europassa myös 1998, 2010 ja 2013 ja 2014, Television Archive Award -palkinnolla 1997, Prix Italiassa 2007 ja Koura-palkinnolla 1996, 2010, 2011, 2013, 2014, 2015, 2018, 2019 ja 2020 sekä Nordic Radio Drama Prize -palkinnolla 1992 ja 2018. Vuonna 2016 Luomalle myönnettiin Suomen Leijonan Ritarikunnan ansioristi.
Tiina Luoma luennoi äänisuunnittelusta muun muassa Teatterikorkeakoulussa ja Aalto-yliopiston taiteiden ja suunnittelun korkeakoulussa. 1990-luvun alkuvuosina hän toimitti radioteatterityönsä ohella Radio Suomessa toivekonserttiohjelmaa "Yksinäisten sydänten kerho" nimellä Tiina Järvinen. Ohjelmassa sai kirjeitse toivoa musiikkikappaletta, johon toivojalla liittyy erityinen muisto.
Harri Huhtamäki

Harri Huhtamäki on suomalainen radiotuottaja, joka toimii Yleisradioon perustamansa Radioateljeen vetäjänä. Hän on koulutukseltaan filosofian maisteri ja teatteriohjaaja.
Huhtamäki tuli Yleisradioon vuonna 1978 Radioteatterin dramaturgiksi. Hän on kirjoittanut ja ohjannut satoja radiodokumentteja, feature-ohjelmia ja kuunnelmia sekä opettanut yliopistoissa ja alan oppilaitoksissa muun muassa Australiassa, Fidžissä, Kiinassa ja Yhdysvalloissa ja työskennellyt Australian yleisradioyhtiö ABC:ssä. Huhtamäki on tehnyt myös dvd-tuotantoja sekä multimediainstallaatioita museoihin. Hän on myös muusikko, jonka HattiBhutam Band on luonut äänimaisemia moniin Radioateljeen tuotantoihin ja julkaissut vuonna 2014 albumin "Affects of Old Time".
Huhtamäki on saanut useita kunniamainintoja ja palkintoja Suomessa ja kansainvälisillä festivaaleilla, merkittävimpinä pääpalkinnon Prix Futurassa ja Nordic Media -palkinnon. Vuonna 2016 hänet palkittiin valtion tiedonjulkistamisen elämäntyöpalkinnolla.
Aiheesta muualla.
Palkittu Harri Huhtamäki kirjoitti viimeisen Radioateljeensa – siinä filosofi arvostelee nykyaikaa. Helsingin sanomat 24.11.2017.
Hsuehshan-tunneli

Hsuehshan-tunneli () on Taiwanin pisin tunneli. Tunneli avattiin 16. kesäkuuta 2006 Taipei–Yilan-valtatiellä.
Yleistä.
Tunneli kulkee Hsuehshanvuoren lävitse. Se liittää pääkaupunki Taipein koilliseen Yilanin piirikuntaan lyhentäen aiemman kaksituntisen matkan noin puoleen tuntiin. Tunneli ohittaa Pinglinin kaupunkipiirin, jonka läpi ennen tunnelin valmistumista kulki suuri osa paikallisesta liikenteestä. Yksi tunnelin rakentamisen päämääristä oli yhdistää Taiwanin saaren läntinen rannikko, jossa noin 95 prosenttia väestöstä asuu, itäiseen rannikkoon ja täten tasapainottaa Taiwanin alueellista kehitystä. Tunneli koostuu kahdesta erillisestä tietunnelista, joilla erotetaan itään ja länteen suuntautuva autoliikenne toisistaan. Tunnelin kokonaispituus on 12,942 kilometriä, ja se on maailman viidenneksi pisin maantietunneli.
Tunnelin rakentaminen.
Tunnelin rakentaminen aloitettiin vuoden 1991 heinäkuussa. Rakennustyöt kestivät 15 vuotta ja kokonaiskustannukset olivat 90,6 miljardia Taiwanin dollaria. Tunnelin rakentamiseen käytettiin 370 000 kuutiometriä betonia, 2 000 kilometriä kaapeleita ja 2 000 valaisinta.
Tunnelin rakennusvaiheessa projektin aikataulu viivästyi odottamattomien geologisten haasteiden ja tunnelien tulvimisen vuoksi. Yksi kolmesta käytössä olleista porauslaitteista jäi sortuman alle länteen vievässä tunnelissa. Yhteensä 15 vuoden aikana sortumaonnettomuuksissa menehtyi 25 henkilöä.
Toiminta.
Tunnelin avautuessa liikenteelle asetettiin 70 km/h:n nopeusrajoitus ja alin sallittu matkanopeus oli 50 kilometriä tunnissa. Tunnelissa liikkuvien autojen tulee pitää 50 metrin turvaetäisyys edellä kulkevaan normaaliolosuhteissa. Liikenneruuhkien aikana ajoittainen nopeuden lasku alle 20 km/h:n vaatii vähintään 20 metrin turvavälit. Kaistan vaihtaminen tunnelissa on kiellettyä. Automaattiset liikennevalvontakamerat ovat käytössä nopeusrajoituksen ja turvavälien tarkkailuun ja kiellettyjen kaistanvaihtojen ehkäisemiseksi. Tunnelin avautuessa automaattinen valvonta sakotti autoilijoita ylinopeudesta nollatoleranssilla, mutta valvontaa muutettiin myöhemmin syyskuussa 2006 hyväksymään enintään 10 km/h:n nopeusrajoituksen ylitys ennen sakottamista.
Tunnelissa on oma FM-taajuudella toimiva radiolähetys kahdella eri taajuudella, joista autoilijat voivat kuunnella tunneliin liittyviä tiedotuksia, ajo-ohjeita ja musiikkia.
Toukokuussa 2008 tunnelin nopeusrajoitusta nostettiin 80 kilometriin tunnissa. Tällä nopeudella 12,9 kilometrin pituisen tunnelin läpikulku kestää noin 9 minuuttia 40 sekuntia. Marraskuussa 2010 tunnelin nopeusrajoitus nostettiin 90 kilometriin tunnissa liikenneruuhkien helpottamiseksi.
Jyväskylän tyttölyseo

Jyväskylän tyttölyseo oli vuosina 1864–1973 toiminut oppikoulu. Se oli Suomen ensimmäinen suomenkielinen tyttökoulu. Peruskoulujärjestelmään siirtymisen jälkeen koulun perinteitä jatkoivat Voionmaan yläaste ja Voionmaan lukio. Lokakuussa 2014 koulu juhli 150-vuotisjuhliaan. 
Koulu aloitti 1. syyskuuta 1864 yksityiskouluna nimellä "Yksityisten Tyttökoulu Jyväskylässä", ja sen perustajat olivat Jyväskylän seminaarin ja Jyväskylän Lyseon lehtoreita. Koulun talous oli kuitenkin tiukalla, ja se pyrittiin saamaan valtion kouluksi. Tavoite toteutui kuitenkin vasta vuonna 1886, jolloin myös koulun nimi vaihtui. Vuodet 1886–1952 koulu toimi nimellä "Jyväskylän Tyttökoulu". 
Koulu tarjosi pitkään vain keskikouluopetusta. Vuodesta 1920 alkaen keskikoulua käytiin kuusi vuotta, koska tyttöjen keskikouluopetus sisälsi normaalia enemmän käytännön aineita. Lukion suorittaminen oli mahdollista vuodesta 1911 alkaen yksityiskoulussa nimeltä "Jyväskylän Suomalaiset Jatkoluokat". Koulut yhdistettiin vuonna 1952, ja nimeksi otettiin "Jyväskylän tyttölyseo". Yhteiseen koulutaloon Voionmaankatu 17:ään koulu muutti vuonna 1958. Siihen asti tyttökoulu toimi osoitteessa Vapaudenkatu 35. 
Kirjailija Robert Kiljanderin näytelmän "Sanny Kortmanin koulu" (1902) esikuvana pidetään Jyväskylän tyttökoulua. Edvin Laineen elokuva Skandaali tyttökoulussa (1960) on tehty tästä näytelmästä voimakkaasti dramatisoiden.
Sotien aikaan Jyväskylän tyttökoulun tiloissa Vapaudenkatu 35:ssä toimi 30. sotasairaala, jatkosodan aikana sen tiloissa oli 120 sisätautisairaansijaa. 
Voionmaan yläaste lakkautettiin vuonna 2007. Vuoden 2015 alusta Jyväskylän lukioita yhdistettiin niin, että Voionmaan lukiosta tuli Cygnaeus-lukion kanssa osa Schildtin lukiota, jolla on kuitenkin alkuvaiheessa toimintaa kahdessa toimipisteessä.
Aatami etsii Eevaa

Aatami etsii Eevaa on Nelosella esitetty suomalainen tositelevisiosarja, jossa rakkautta etsivät sinkut kohtasivat toisensa kreikkalaisella saarella täysin alastomina. Ohjelmaa juonsi Noora Hautakangas.
Sarja kuvattiin Gyalín saarella, joka sijaitsee Egeanmeressä Kosin eteläpuolella. Saari esitettiin ”autiona paratiisisaarena”, mutta todellisuudessa se ei ole asumaton ja suuren osan siitä täyttää suurikokoinen avolouhos.
Ensimmäisen jakson esittämisen jälkeen suomalaisissa medioissa uutisoitiin ohjelmassa esiintyneiden henkilöiden karvattomuudesta häpyalueilla. Ohjelman tuotantoyhtiön epäiltiin kehottaneen henkilöitä ajelemaan karvoituksensa pois, jonka väitteen tuotantoyhtiö Eyeworks Finland kiisti. Myös ensimmäisessä jaksossa esiintyneen Juuson mukana olo johti Puolustusvoimien tutkintaan, sillä hän oli ammatiltaan aliupseeri.
Teräväinen

Teräväinen voi tarkoittaa seuraavia: